《至游堂二首》
宋代·袁说友

嗟哉予少年，学志如蒙泉。
区区指漫血，未识方与贺。
晚于方册间，再拜予公先。
琳琅餐珠玑，意公真其仙。
寒窗手不停，朝暮披云天。
已办膺门登，肯放边腹便。
一身落宦海，去若不系船。
怀此日月长，岁晚而夤缘。
长安初拜公，抠趋立庭偏。
一见意未尽，愦愦如醉眠。
春闱接从容，拜赐喜欲颠。
夜半呼论文，不复怀官联。
此身愿持似，稽首从公贤。
一意门墙归，稍却名利愆。
寻幽并湖山，百计一未全。
而公亦倦游，卜筑方怡然。
把然问明月，诲我诗成编。
淋浪身上衣，归喜那更湔。
雄篇富褒拂，字字华衮鲜。
吾侪一瓣香，斯文今有传。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。